Rekords wys Covid-regulasies is onregmatigVerskeie instellings is gereed om die regulasies in die hof te gaan betwis. (Foto: Maroela Media) Die vakbond Solidariteit het ŉ brief aan die departement van gesondheid gestuur waarin dr. Joe Phaahla, minister van gesondheid, versoek word om dié departement se omstrede gesondheidsregulasies dringend te laat vaar. Solidariteit se eis volg nadat die minister se rekord van besluite in die saak ingedien is – wat volgens die vakbond bevestig dat die regulasies onregmatig is. Indien die minister dit nie doen nie, gaan Solidariteit die hof vir ŉ bestraffende kostebevel vra. Die vakbond se aansoek waarin gevra word dat die regulasies ongeldig verklaar word, word van 25 tot 27 Julie in die hof geargumenteer. Solidariteit eis nou dat die regulasies voor daardie datum teruggetrek moet word. Organisasies soos AfriForum se aansoek word op dieselfde dag aangehoor. Dr. Dirk Hermann, bestuurshoof van Solidariteit, het Maandag in ŉ verklaring gesê die regulasies is duidelik substantief en prosedureel onregmatig. “Om die omstrede regulasies in die hof te gaan verdedig, gaan belastingbetalers se geld en die hof se tyd mors. “Die rekords van die regering wys ook dat kommentare wat gelewer is nie behoorlik in ag geneem is nie. Duisende kommentare was nog nie eens verwerk toe die regulasies gepubliseer is nie. Die minister het ook die verpligte kommentaartyd van drie maande geïgnoreer en nie met die nasionale gesondheidsowerheid oorleg gepleeg soos vereis nie.” Solidariteit sê in sy brief dat die regulasies aan ŉ maatstaf van rasionaliteit in geheel gemeet word, asook die rasionaliteit van die prosesse wat tot die eindelike besluitneming gelei het. “Die regulasies slaag nie die rasionaliteitstoets nie. Dit is só duidelik dat dit nie vir ŉ regter nodig is om dit te bevind nie.” Volgens Solidariteit het die minister sy eie adviesraad geïgnoreer wat aangedui het dat die dra van maskers in die buitelug nie wetenskaplik verantwoord kan word nie, en dat die onvoorwaardelike dra van maskers binnenshuis ook nie die regstoets sal slaag nie. “Hierdie regulasies gaan nie oor maskers nie, maar oor mag en beheer. Die minister wil deur hierdie regulasies die tydelike Covid-19-beheermaatreëls in permanente beheermaatreëls omskep,” sê Hermann. Volgens die ministeriële adviesraad was die maatreëls wat ingestel is, onvoldoende om verspreiding van die virus te keer, maar dieselfde maatreëls word nou weer in nuwe regulasies afgekondig. “Die substantiewe immuniteit van die bevolking deur inentings en infeksies word ook nie in die regulasies in ag geneem nie. Dit lyk of ou regulasies net gekopieer en geplak is sonder om nuwe omstandighede in ag te neem. Die minister het die ministeriële adviesraad se aanbevelings net eenvoudig geïgnoreer.” Boonop het die risiko van Covid-19 afgeneem namate mense natuurlike immuniteit opgebou het en wydverspreide toegang tot doeltreffende entstowwe teen die virus het. Die brief stel verder dat Covid-19 na verwagting sal ontwikkel en ŉ siekte word wat met lae vlakke van oordrag verbind word. Daar sal moontlik seisoenale toenames in infeksie wees, maar met lae sterftesyfers weens immuniteit en entstowwe. Die druk wat vroeër op die land se gesondheidstelsel geplaas is, het uiteraard ook aansienlik verminder.